‘Swartgesig-herrie’: Klagte teen talle partyeEen van die meisies wat valslik daarvan beskuldig is dat sy haar gesig “swart” gesmeer het Foto: Facebook Klagtes sal na verwagting Donderdag by die Universiteit Stellenbosch (US) ingedien word teen amptenare wat betrokke was by die skorsing van twee studente wat valslik van “blackfacing” beskuldig is. Poekie Briedenhann (20) en Jo-Anne Cloete (19) is geskors nadat ŉ foto van hulle op sosiale media versprei is waar dit voorkom asof hul gesigte swart geverf is. Dit het egter later aan die lig gekom dat die meisies se gesigte pers geverf en met blinkers bedek was vir ŉ koshuispartytjie met ŉ sterreruim-tema. Adv. Danie Rossouw, AfriForum Jeug se prokureur, het aan Maroela Media gesê die aanklagte word teen enige amptenare van die universiteit ingedien wat by die ondersoek na die saak betrokke was, maar ook spesifiek teen Mathew Smorenburg, verbonde aan die universiteit se sentrum vir studentestrukture en -gemeenskappe. Volgens Rossouw het Smorenburg die meisies kort nadat die foto’s op sosiale media geplaas is na sy kantoor ontbied en hulle uitgetrap. Hy het glo geweier om na die meisies se verduideliking oor die foto’s te luister en het later aan hulle ŉ SMS gestuur met ŉ “verskoning” wat hulle glo verplig was om op hul persoonlike Facebook-blaaie te plaas. In die verskoning word daar gesê hulle is bewus daarvan dat die pers verf as swart aangesien is en dat hulle om verskoning vra aan enige persoon wat aanstoot geneem het. Daar word ook gevra dat mense nie “die onverdedigbare praktyk van ‘blackfacing’ probeer verdedig nie”. Die US het Vrydag Briedenhann en Cloete se skorsing opgehef. “Die manier waarop hierdie saak hanteer is, is net belaglik. Smorenburg het sommer opgetree as die aanklaer, die verhoorregter en die ou wat die vonnis uitreik, alles binne ŉ kwessie van minute,” het Rossouw gesê. “Dit was ŉ absolute vertrapping van die studente se regte wat nie eens ŉ kans gegun is om hul saak te stel nie. Nou nog is die universiteit se hantering van die saak lomp en hoegenaamd nie aanvaarbaar nie.” Die diagram wat Mathew Smorenburg op sy Twitter-profiel geplaas het. Foto: Twitter Volgens Rossouw finaliseer die regspan nog die aanklagte. Daar sal moontlik ook klagtes gelê word teen mense wat die saak aangehits het. “Ons vermoed Open Stellenbosch het ŉ groot rol gespeel om die saak aan te blaas en te sorg dat die meisies geskors word,” het hy gesê. Hy het gesê die studente en hul ouers sal nog besluit of ŉ bykomende siviele skadevergoedingeis ook ingestel sal word. Intussen het talle mense op sosiale media teenoor Smorenburg uitgevaar oor sy hantering van die saak. Smorenburg het Maandag ŉ diagram op sy Twitter-profiel geplaas met die verskoning wat hy vir die meisies gestuur het om op hul Facebook-profiele te plaas. In die diagram verduidelik hy hoekom die verskoning so bewoord is en dat hy die meisies “voorberei het op die vloed van haat, geweld, intimidasie en dreigemente wat hulle reeds via sosiale media ontvang het”. RSG het Maandag berig dat vriende van Smorenburg namens hom klagtes van intimidasie en aanhitsing tot geweld sal indien na aanleiding van die dreigemente wat hy op sosiale media ontvang.